B4-1305/95

Ψήφισμα σχετικά με τα μέσα ενημέρωσης στην πρώην Γιουγκοσλαβία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με τη σύγκρουση στην πρώην Γιουγκοσλαβία, και ιδιαίτερα την επανειλημμένα διατυπωμένη πεποίθησή του ότι τα μέσα ενημέρωσης διαδραματίζουν κεντρικό ρόλο στη σύγκρουση αυτή,

- υπενθυμίζοντας ότι το 1993 το βραβείο Ζαχάρωφ του Ευρωπαϊκού Κοινοβουλίου απονεμήθηκε στην εφημερίδα Οσλομποντένιε του Σεράγεβο,

Α. έχοντας συνείδηση του γεγονότος ότι η επιρροή των μέσων ενημέρωσης στη διαμόρφωση της κοινής γνώμης έχει επίσης αποφασιστική σημασία τόσο για την ανάπτυξη εθνικιστικών προκαταλήψεων όσο και για τη δημιουργία κλίματος ειρηνικής συνύπαρξης,

Β. με την πεποίθηση ότι τα μέσα ενημέρωσης της πρώην Γιουγκοσλαβίας και της Ένωσης μπορούν να συμβάλουν σε μεγάλο βαθμό στη διατήρηση ή την αποκατάσταση των δεσμών και των επαφών μεταξύ των Ευρωπαίων της Βαλκανικής και των άλλων περιοχών της Ευρώπης,

Γ. έχοντας υπόψη την έως τώρα χρησιμοποίηση των πόρων της Ένωσης για την προώθηση ενεργειών υπέρ της δημοκρατίας στην πρώην Γιουγκοσλαβία,

1. ζητεί να δοθεί υψηλή προτεραιότητα στην υποστήριξη ανεξάρτητων και δημοκρατικών μέσων ενημέρωσης σε όλα τα κράτη που προέκυψαν από την πρώην Γιουγκοσλαβία, στο πλαίσιο των προσπαθειών της ΕΕ για τερματισμό της σύγκρουσης και συμφιλίωση στην περιοχή, και να διατεθούν για το σκοπό αυτό επαρκείς πόροι, σημαντικά περισσότεροι από αυτούς που έχουν διατεθεί έως τώρα, και μάλιστα κατά τρόπο που να μην επιτρέπει την παροχέτευσή τους για άλλους σκοπούς[semigr ]

2. αναγνωρίζει ότι ανεξάρτητα και δημοκρατικά μέσα ενημέρωσης υπάρχουν σε όλες τις δημοκρατίες της πρώην Γιουγκοσλαβίας, και ότι κατά συνέπεια οι πόροι πρέπει να διατίθενται για την άμεση υποστήριξη των μέσων αυτών και όχι για σχετικά προγράμματα εκπορευόμενα από το εξωτερικό[semigr ]

3. ζητεί από την Επιτροπή να προσφέρει άμεση στήριξη στον τύπο τη ραδιοτηλεόραση και τα δίκτυα υπολογιστών, με την παροχή τεχνικού εξοπλισμού, χαρτιού, και πρόσβασης σε πρακτορεία τύπου και τηλεπικοινωνιακά δίκτυα, προκειμένου να βοηθήσει τα εν λόγω μέσα ενημέρωσης να ξεπεράσουν τις δυσκολίες που αντιμετωπίζουν[semigr ] ζητεί, ακόμη από την Επιτροπή, να προωθήσει παράλληλα συναντήσεις και ανταλλαγές μεταξύ δημοσιογράφων και των δύο φύλων από όλα τα μέρη της πρώην Γιουγκοσλαβίας και άλλων ευρωπαίων συναδέλφων τους[semigr ]

4. φρονεί ότι παρόμοια υποστήριξη χρειάζονται και τα μέσα ενημέρωσης τα οποία λειτουργούν εκτός της συγκριμένης περιοχής και απευθύνονται σε πρόσφυγες και μετανάστες από όλα τα μέρη της πρώην Γιουγκοσλαβίας, ενώ πρέπει επίσης να υποστηριχθεί η έκδοση βιβλίων για τις εν λόγω πληθυσμιακές ομάδες[semigr ]

5. ζητεί την εφαρμογή ενός πρόσθετου κριτηρίου επιλεξιμότητας εκ μέρους της ΕΕ, το οποίο να οδηγεί στην ενθάρρυνση των μέσων ενημέρωσης που απηχούν επίσης απόψεις από άλλες δημοκρατίες και εθνοτικές ομάδες[semigr ]

6. ζητεί από την Επιτροπή -σε συνεργασία με το Ευρωπαϊκό Κοινοβούλιο (ιδιαίτερα με την Επιτροπή Πολιτισμού, Νεότητας, Παιδείας και Μέσων Ενημέρωσης)- να θεσπίσει συστηματικό έκτακτο πρόγραμμα για την υποστήριξη ανεξάρτητων και δημοκρατικών μέσων ενημέρωσης στην Κροατία, τη Βοσνία-Ερζεγοβίνη, τη «Γιουγκοσλαβία» (Σερβία, Μαυροβούνιο) συμπεριλαμβανομένου του Κοσσυφοπεδίου και της Βοϊβοντίνα, και την Πρώην Γιουγκοσλαβική Δημοκρατία της Μακεδονίας, το οποίο να επιτρέψει την επιβίωση και την ενίσχυση ανεξάρτητων, κριτικών και συνεπώς, υπό τις παρούσες συνθήκες, απειλούμενων ραδιοφωνικών και τηλεοπτικών σταθμών και εφημερίδων, και την ίδρυση κι άλλων τέτοιων μέσων ενημέρωσης[semigr ]

7. ζητεί, στο πλαίσιο αυτό να ληφθεί επίσης υπόψη η γλωσσική ποικιλομορφία και ιδιαίτερα να δοθεί προσοχή και στα αλβανόφωνα μέσα ενημέρωσης (Κοσσυφοπέδιο, Πρώην Γιουγκοσλαβική Δημοκρατία της Μακεδονίας), καθώς και στα μέσα ενημέρωσης που χρησιμοποιούν την ουγγρική (Βοϊβοντίνα) και τις άλλες μειονοτικές γλώσσες[semigr ]

8. καλεί τα μέσα ενημέρωσης της Ευρωπαϊκής Ένωσης, με την ανάπτυξη άμεσων σχέσεων με τα μέσα ενημέρωσης της πρώην Γιουγκοσλαβίας (ει δυνατόν από περισσότερες της μιας δημοκρατίες ταυτόχρονα) να συμβάλουν στην ανταλλαγή πληροφοριών από και προς την εν λόγω περιοχή της Ευρώπης και στη διατήρηση των επαφών μεταξύ των εκεί και των εδώ πολιτών[semigr ]

9. αναθέτει στον Πρόεδρό του να διαβιβάσει το παρόν ψήφισμα στην Επιτροπή και το Συμβούλιο.